紀湯泉
作者：賈島
朝代：唐

paragraphs: 維泉肇何代，開鑿同二儀。
五行分水火，厥用誰一之。
在卦得既濟，備象坎與離。
下有風輪煽，上有雷車馳。
霞掀祝融井，日爛扶桑池。
氣殊礐石厲，脉有靈砂滋。
驪山豈不好，玉環污流脂。
至今華清樹，空遺後人悲。
遐哉哲人逝，此水真吾師。
一濯三沐髪，六鑿還希夷。
伐毛返骨髓，髪白令人黟。
十年走塵土，負我汗漫期。
再來池上遊，觸熱三伏時。
古寺僧寂寞，但餘壁上詩。
不見題詩人，令我長嘆咨。
（見康熙十八年閔麟嗣撰《黃山志定本》卷六，乾隆間刊印。
此詩承儀徵吳白匋先生見告。
）。